**Cad petale**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aud cineva că strigă

Ajutor cerând ori jale,

Iar eu mă găsesc chiar lângă...

Cad petale, cad petale.

Le simt vocea lor și lipsa,

Zilele sunt mai sărmane

C-a-nceput apocalipsa

Aripioarelor bălane.

Mă tot tem că mă îmbată

O simțire lașă, calpă

Ca spre-o dragoste lăsată

Doar cu urma de la talpă.

Pe când vântul le alungă

De pe iarbă pe asfalturi

Și li-e calea nu prea lungă,

Iar durerea fără haturi.

Ce n-aș da să le ajut eu...

Nu găsesc nici o rețetă

Nici cu vorbele plăcute,

Nici în versuri ce regretă.

Și le-am spus doar:„Surioare,

Asta-i viața, n-ai ce face,

Se trăiește și se moare

Și nimic nu se întoarce.

A fost numai o-nflorire

Prea deschisă și prea simplă,

S-a-ntâmplat o fericire,

Iar acum nu se întâmplă.

Nu e-n voi urât ori ură

Doar s-a rupt în mine-o strună,

Parcă visele-mi căzură

Jos cu stelele-mpreună.”

Victor Bragagiu